b"\n_START_ARTICLE_\nEgham\n_START_SECTION_\nHistorie\n_START_PARAGRAPH_\nDa klosteret Chertsey Abbey ble grunnlagt i 666 inkluderte eiendommen Ecga's Ham, \xc2\xabEcgas g\xc3\xa5rd\xc2\xbb, som navnet Egham kommer fra. Stedet er ogs\xc3\xa5 nevnt i Domesday Book (1086)._NEWLINE_Landsbyen med omegn utgjorde tidligere et sogn i Berkshire og Surrey, som inkluderte flere andre, mindre landsbyer. Herreg\xc3\xa5rden tilh\xc3\xb8rte Chertsey Abbey frem til oppl\xc3\xb8sningen av Englands klostre omkring 1540. Den ble da kronens eiendom, og ble gitt til flere forskjellige forvaltere gjennom \xc3\xa5rene._NEWLINE_I 1215 ble Magna Carta signert i Runnymede, like ved Egham. Ved en h\xc3\xb8yde utenfor byen st\xc3\xa5r et minnesmerke over dette. P\xc3\xa5 toppen av h\xc3\xb8yden finner man et annet minnesmerke, rett innenfor grensen til landsbyen Englefield Green. Det er en kenotaf for allierte flyvere som falt under andre verdenskrig, hvis jordiske levninger ikke er funnet. Det var den f\xc3\xb8rste etterkrigsstrukturen i Storbritannia som ble vernet, og eies av Commonwealth War Graves Commission. Det er god utsikt mot London, Windsor og Surrey Hills fra monumentet."